DECRETO 10/2010, do 28 de xaneiro, polo que se aproba o cambio de denominación do Colexio Oficial de Titulados Mercantís da Coruña, que pasa a denominarse Colexio Oficial de  Titulados Mercantís e Empresariais da Coruña.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 12/02/2010

Mediante Lei orgánica 16/1995, do 27 de decembro, lévase a cabo a transferencia de competencias de titularidade estatal á Comunidade Autónoma de Galicia, utilizando a vía prevista no artigo 150.2º da Constitución. En concreto, no seu artigo 3, transfire á nosa comunidade as competencias de desenvolvemento lexislativo e execución en materia de corporacións de dereito público representativas de intereses económicos e profesionais, no marco da lexislación básica do Estado.
A propia lei orgánica prevé, tal como expón o mandado constitucional, a transferencia de servizos necesarios, que se leva a cabo de forma efectiva a través do Real decreto 1643/1996, de 5 de xullo, de traspaso de funcións e servizos da Administración do Estado en materia de colexios oficiais ou profesionais.
Tendo en conta o dito traspaso, o Decreto 337/1996 estableceu a asunción de funcións transferidas á Comunidade Autónoma de Galicia polo Real decreto 1643/1996, asignándolle as funcións á Consellería de Xustiza, Interior e Relacións Laborais (na actualidade Consellería de Presidencia, Administracións Públicas e Xustiza, segundo a estrutura establecida no Decreto 303/2009, do 21 de maio).
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, establece no seu artigo 13 que a denominación dos colexios profesionais responderá á titulación oficial requirida para a incorporación dos seus membros á profesión que desempeñen ou poidan desempeñar. O mandado contido neste artigo obriga a introducir unha modificación na denominación do Colexio Oficial de Titulados Mercantís como consecuencia do cambio lexislativo producido pola Lei 47/2007, do 19 de decembro, de modificación da Lei 24/1988, do 28 de xullo, do mercado de valores.
A dita lei dispón que as funcións profesionais que o Real decreto 871/1977, do 26 de abril, que aproba o Estatuto profesional de economistas e de profesores e peritos mercantís, recoñece nos seus titulos III e V, poden ser exercidas polos diplomados en ciencias empresariais.
En consecuencia recoñécese expresamente a capacitade dos diplomados en ciencias empresariais para o exercicio das funcións profesionais propias dos titulados mercantís, polo que procede efectuar unha modificación na denominación do colexio oficial correspondente.
O citado artigo 13 establece que o cambio de denominación dun colexio profesional será por iniciativa do propio colexio, da Administración autonómica ou do consello galego respectivo, e que a aprobación do cambio de denominación se realizará por medio de decreto do Consello da Xunta de Galicia.
A Consellería de Presidencia, Administracións Públicas e Xustiza, de conformidade coas facultades atribuídas pola normativa vixente en materia de colexios profesionais, tramitou expediente de modificación da denominación do dito colexio en que se establece como denominación a de Colexio Oficial de Titulados Mercantís e Empresariais da Coruña, por considerala axeitada á normativa vixente.
Tendo en conta o exposto, en virtude do uso da competencia atribuída polo artigo 34.5º da Lei 1/1983, do 22 de febreiro, de normas reguladoras da Xunta e a súa Presidencia, por proposta do conselleiro de Presidencia, Administracións Públicas e Xustiza, e logo da deliberación do Consello da Xunta de Galicia na súa reunión do vinte e oito de xaneiro de dous mil dez,
DISPOÑO:
Artigo único.-Cambio de denominación.
Aprobar o cambio de denominación do Colexio Oficial de Titulados Mercantís da Coruña, que pasa a denominarse Colexio Oficial de Titulados Mercantís e Empresariais da Coruña.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e oito de xaneiro de dous mil dez.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza